**Ημερίδα**

**10 Χρόνια EGG**

**Εγκαίνια νέων κτηριακών εγκαταστάσεων**

**egg - enter•grow•go**

**Χαιρετισμός κ. Φωκίωνα Καραβία**

**Διευθύνοντος Συμβούλου της Eurobank**

**Πέμπτη, 15 Σεπτεμβρίου 2022**

**EGG Hub, Μοσχάτο**

**Κύριε Υπουργέ,**

**Κύριε Υφυπουργέ,**

**Αγαπητοί Συνεργάτες και φίλοι,**

**Κυρίες και Κύριοι,**

Τα γενέθλια είναι πάντοτε μια εκδήλωση χαράς. Η συμπλήρωση 10 χρόνων λειτουργίας του egg, πέρα από την εύλογη χαρά όλων μας, αποτελεί και ένα ιδιαίτερα αισιόδοξο μήνυμα που πηγαίνει πέρα από αυτό το κτίριο, από αυτό τον οργανισμό και τις προοπτικές του, πέρα από την Τράπεζά μας και τους ανθρώπους της. Το μήνυμα της πρωτοβουλίας του egg και της τροχιάς που έχει διαγράψει στην πρώτη αυτή δεκαετία της διαδρομής του αφορά τους νέους επιχειρηματίες, αφορά την ελληνική οικονομία και κοινωνία στο σύνολό τους, αφορά τελικά τη δυναμική της χώρας μας.

Δεν θα κάνω απολογισμό. Θα ακούσετε στη συνέχεια, συνοπτικά, τι έχει πετύχει μέχρι σήμερα το egg μέχρι να εξελιχθεί στο κατά γενική αναγνώριση σημαντικότερο εκκολαπτήριο νεοφυών επιχειρήσεων στην Ελλάδα. Και, βέβαια, τι σχεδιάζει ώστε στο τέλος της επόμενης δεκαετίας του να είναι ακόμη πιο μεγάλο, πιο δυνατό και πιο πετυχημένο προς όφελος των επιχειρήσεων που φιλοξενεί, δημιουργία κατά κανόνα νέων ανθρώπων.

Από την πλευρά μου θέλω για μια στιγμή μόνο να μεταφερθούμε στο 2013 και να θυμηθούμε μέσα σε ποιές συνθήκες εκκολάφθηκε αυτό το egg. Εκείνη η χρονιά ήταν από τις πιο δύσκολες μιας τόσο ταραγμένης δεκαετίας για την Ελλάδα. Οι Ευρωπαίοι εταίροι μας στήριζαν, αλλά δεν μας πίστευαν. Η Ελλάδα είχε μόλις πάρει τον ανηφορικό δρόμο για να βγει από την κρίση. Η κοινωνία δοκιμαζόταν και δυσφορούσε. Η οικονομία αγκομαχούσε - είχαμε ύφεση 3,8%. Και οι τράπεζες βρίσκονταν σε συνθήκες ασφυξίας, καθώς είχαν περάσει μόνο λίγοι μήνες από την αναγκαία αλλά οδυνηρή συμφωνία περικοπής του ελληνικού δημοσίου χρέους.

Ήταν μέσα σε εκείνες τις συνθήκες που άνθρωποι της Eurobank σκέφθηκαν να δημιουργήσουν μια κοιτίδα επιχειρηματικότητας για νέους ανθρώπους. Το egg γεννήθηκε σε συνθήκες οικονομικού πολέμου. Ωστόσο, σε αυτές τις συνθήκες υπήρχαν συνάδελφοί μας που σωστά σκέφτηκαν πως η κρίση κάποια στιγμή θα ανήκει στο παρελθόν και η χώρα μας θα χρειαστεί επιχειρηματική ικμάδα για να αντιμετωπίσει τις προκλήσεις του μέλλοντος, που τότε φαινόταν απελπιστικά μακρινό. Εκείνο το μακρινό μέλλον είναι το σήμερα. Κι αξίζει να σκεφθούμε, πέρα από τα οικονομικά μεγέθη, μια μεγάλη αλλαγή που συντελέστηκε στην Ελλάδα τα χρόνια της κρίσης. - Η ελληνική κοινωνία, με καθυστέρηση δεκαετιών, ενστερνίστηκε την επιχειρηματικότητα ως μοχλό ανάπτυξης, προόδου και κοινωνικής ευημερίας.

Η ιστορία της Τράπεζάς μας είναι ιστορία πρωτοπορίας. Τίποτα δεν το αποδεικνύει καλύτερα από τη γέννηση του egg και την υποστήριξη που αυτό παρείχε σε πρωτοπόρους επιχειρηματίες. Το egg υπάρχει, προχωρεί και πετυχαίνει επειδή εκπληρώνει το βασικό του στόχο: να υποδέχεται ιδέες, να τις βοηθάει να εξελιχθούν σε επιχειρηματικά σχέδια και μετά σε εταιρείες. Και όταν αυτές αναπτυχθούν ώστε να μην χωρούν πια στα όριά του, να τις παρακολουθεί με ικανοποίηση και χαρά να κάνουν το βήμα προς το μεγάλο κόσμο της ανοιχτής, δημιουργικής, ανταγωνιστικής επιχειρηματικής δράσης

Και είναι σήμερα η στιγμή να εκφράσω τις θερμές μου ευχαριστίες στο Corallia, τον σταθερό εταίρο μας. Το egg είναι καρπός της κοινής μας έμπνευσης, της κοινής μας προσπάθειας, των ιδεών, των αξιών και των πρωτοβουλιών που μοιραζόμαστε. Και φυσικά σε όλους τους συναδέλφους της Eurobank και του Corallia που μόχθησαν για την επιτυχία αυτού του θεσμού.

Συζητώντας για το egg, τις εταιρείες start up, την καινοτομία, το μυαλό μας πηγαίνει και προς το ψηφιακό κόσμο. Στη Eurobank συζητούμε τακτικά για τον ψηφιακό μετασχηματισμό και, τα τελευταία χρόνια, αγωνιούμε πώς θα προλάβουμε τις εξελίξεις, πώς θα κινηθούν οι άλλοι παίκτες του κλάδου μας, εάν

θα καταφέρουμε να συμβαδίσουμε με τους διεθνείς ρυθμούς.. Κοιτούσαμε τον ιδιωτικό τομέα και από εκεί περιμέναμε ότι θα συνέβαιναν όλα. Και ξαφνικά συνέβη κάτι απροσδόκητο, μια φωτεινή ελληνική εξαίρεση. Στη διαδρομή της ψηφιοποίησης το ελληνικό Δημόσιο, βρέθηκε να είναι ο πρωτοπόρος και να ανοίγει το δρόμο. Πρωτοπόρος στην υιοθέτηση της ψηφιακής τεχνολογίας, ανοίγοντας εκείνο το δρόμο για όλους μας. Ήταν μια μεγάλη ευχάριστη έκπληξη για όλους. Τέτοιες ανατροπές δεν συμβαίνουν τυχαία. Όπως και πίσω από τη γέννηση του egg πριν από δέκα χρόνια, έτσι και πίσω από το ελληνικό ψηφιακό παράδοξο, που γεννά προοπτικές και αισιοδοξία, βρίσκονται άνθρωποι. Και ανάμεσά τους ξεχωρίζει ένας συγκεκριμένος που μας τιμά σήμερα με την παρουσία του για να γιορτάσουμε μαζί τα 10α γενέθλια του egg και την μεταστέγασή του σε αυτό το νέο κτίριο. Με εξαιρετική χαρά καλώ λοιπόν στο βήμα τον υπουργό Ψηφιακής Διακυβέρνησης Κυριάκο Πιερρακάκη.\_